**ΕΓΓΡΑΦΕΣ ΕΠΙΤΥΧΟΝΤΩΝ ΥΠΟΨΗΦΙΩΝ ΚΑΤΑΡΤΙΖΟΜΕΝΩΝ**

**ΑΠΟ ΤΟ ΠΑΡΑΛΛΗΛΟ ΜΗΧΑΝΟΓΡΑΦΙΚΟ ΔΕΛΤΙΟ**

**ΓΙΑ ΤΑ Ι.Ε.Κ. ΤΟΥ ΥΠΟΥΡΓΕΙΟΥ ΤΟΥΡΙΣΜΟΥ**

**Α. Προθεσμίες Εγγραφών**

Καλούνται οι επιτυχόντες υποψήφιοι που υπέβαλαν παράλληλο μηχανογραφικό δελτίο να προσέλθουν από την

**Πέμπτη 02-09-2021 έως και την Παρασκευή 10-09-2021**

στα Δημόσια Ι.Ε.Κ. του Υπουργείου Τουρισμού επιτυχίας τους για να υποβάλουν Αίτηση Εγγραφής. Για πληροφορίες σχετικά με τις ώρες λειτουργίας των ΙΕΚ και την οργάνωση της προσέλευσης θα πρέπει να απευθύνεστε στα ΙΕΚ επιτυχίας.

Στοιχεία επικοινωνίας των κατά τόπους ΙΕΚ μπορείτε να βρείτε στον παρακάτω σύνδεσμο:

[ΔΗΜΟΣΙΕΣ ΣΧΟΛΕΣ ΤΟΥΡΙΣΤΙΚΗΣ ΕΚΠΑΙΔΕΥΣΗΣ - ΕΠΙΚΟΙΝΩΝΙΑ (mintour.edu.gr)](http://www.mintour.edu.gr/index.php/forma-epikoinonias)

Η τήρηση της παραπάνω προθεσμίας εγγραφής είναι δεσμευτική. Όσοι επιτυχόντες υποψήφιοι δεν προσέλθουν εντός της καθορισμένης προθεσμίας, αυτόματα θα θεωρηθεί ότι δεν επιθυμούν να εγγραφούν. Οι κενές θέσεις που θα δημιουργηθούν, θα διατεθούν προς κάλυψη από τη διαδικασία αιτήσεων του Σεπτεμβρίου, σύμφωνα με την οικεία προκήρυξη.

Για το **Ι.Ε.Κ. ΘΕΣΣΑΛΟΝΙΚΗΣ,** μπορείτε να επικοινωνήσετε με την Γραμματεία του Ι.Ε.Κ. είτε τηλεφωνικά στο 23920 75919 είτε ηλεκτρονικά στο [iekmak@mintour.gr](mailto:iekmak@mintour.gr)

Ώρες εγγραφών από 7:30 έως 14:30 Δευτέρα έως Παρασκευή.

**Β. Δικαιολογητικά**

Κατά την προσέλευσή τους στα κατά τόπους Ι.Ε.Κ. του Υπουργείου Τουρισμού, οι επιτυχόντες υποψήφιοι οφείλουν να προσκομίσουν:

1. Φωτοαντίγραφο του Δελτίου Ταυτότητας ή Διαβατηρίου τους.

2. Φωτοαντίγραφο του Τίτλου Σπουδών εγγραφής τους (Απολυτήριο Λυκείου, Πτυχίο ΤΕΕ Β’ Κύκλου) και όχι πτυχία ανώτερης βαθμίδας (ΑΕΙ, ΤΕΙ).

3. Βεβαίωση ΑΜΚΑ.

4. Τα αποδεικτικά όλων των υπολοίπων δηλωθέντων στην αίτηση στοιχείων τους

(κοινωνικά κριτήρια[[1]](#footnote-1), εργασιακή εμπειρία[[2]](#footnote-2)).

Τα φωτοαντίγραφα δεν χρειάζεται να είναι επικυρωμένα. Αρκούν απλά, ευανάγνωστα φωτοαντίγραφα των πρωτοτύπων από δημόσιες υπηρεσίες ν.4250/2014 (Α΄74 ).

Αντίστοιχα, γίνονται υποχρεωτικά αποδεκτά τα απλά, ευανάγνωστα φωτοαντίγραφα των πρωτοτύπων των ιδιωτικών εγγράφων, εφόσον τα έγγραφα αυτά έχουν επικυρωθεί αρχικά από δικηγόρο καθώς και ευκρινή φωτοαντίγραφα από τα πρωτότυπα όσων ιδιωτικών εγγράφων φέρουν θεώρηση από τις υπηρεσίες και τους φορείς που εμπίπτουν στη ρύθμιση (π.χ. απολυτήριο ιδιωτικού λυκείου που φέρει τη θεώρηση της αρμόδιας Διεύθυνσης Δευτεροβάθμιας Εκπαίδευσης του Υπουργείου Παιδείας και Θρησκευμάτων). Επίσης, γίνονται υποχρεωτικά αποδεκτά τα ευκρινή φωτοαντίγραφα αλλοδαπών εγγράφων, υπό την προϋπόθεση ότι τα έγγραφα αυτά έχουν επικυρωθεί πρωτίστως από δικηγόρο.

Οι επιτυχόντες υποβάλουν αίτηση εγγραφής (χορηγείται από την οικεία εκπαιδευτική μονάδα) με θεώρηση του γνησίου της υπογραφής από αρμόδια αρχή ή μέσω του gov.gr, συνοδευόμενη από τα απαραίτητα δικαιολογητικά σύμφωνα με τα ανωτέρω είτε **αυτοπροσώπως** είτε **ταχυδρομικώς** με συστημένη επιστολή είτε μέσω **ηλεκτρονικού ταχυδρομείου** είτε μέσω **εξουσιοδοτημένου προσώπου**, στις κατά τόπους Γραμματείες των Ι.Ε.Κ. εισαγωγής του Υπουργείου Τουρισμού.

Το προσωπικό των Ι.Ε.Κ. θα προβεί σε έλεγχο ορθότητας των δηλωθέντων μορίων του επιτυχόντα, όπως φαίνονται στην αίτησή του, σε αντιπαραβολή με τα προσκομιζόμενα δικαιολογητικά.

**Υπενθυμίζεται ότι απαγορεύεται η εγγραφή του υποψηφίου ταυτόχρονα σε σχολή, τμήμα ή εισαγωγική κατεύθυνση ΑΕΙ και σε Δημόσιο ΙΕΚ.**

**ΠΑΡΑΡΤΗΜΑ 1**

**Δικαιολογητικά Κοινωνικών κριτηρίων**

**ΚΟΙΝΩΝΙΚΑ ΚΡΙΤΗΡΙΑ**

**Α. Πολυτεκνία**

**Δικαιολογητικά**: πιστοποιητικό οικογενειακής κατάστασης ή πιστοποιητικό πολυτεκνίας σε ισχύ ή δικαστική απόφαση ή άλλο έγγραφο που να πιστοποιεί τη γονική μέριμνα.

**Β. Τριτεκνία**

Δικαιολογητικά: πιστοποιητικό οικογενειακής κατάστασης του οικείου Δήμου ή βεβαίωση οικογενειακής κατάστασης που χορηγείται από τα ΚΕΠ μέσω του Ολοκληρωμένου Πληροφοριακού Συστήματος Εθνικού Δημοτολογίου (Ο.Π.Σ.Ε.Δ.), που περιέχει όλα τα γεγονότα των οποίων η συνδρομή αποτελεί προϋπόθεση για την κατά νόμο κτήση της ιδιότητας του τρίτεκνου γονέα ή τέκνου τρίτεκνης οικογένειας ή αντίστοιχο πιστοποιητικό αρμόδιας αλλοδαπής αρχής.

**Γ. Μονογονεϊκή οικογένεια**

Δικαιολογητικά: δικαστική απόφαση ή άλλο έγγραφο που να πιστοποιεί τη γονική μέριμνα, πιστοποιητικό οικογενειακής κατάστασης του Δήμου.

**Δ. Ειδική περίπτωση (Ελληνοκύπριοι από τα κατεχόμενα της Κύπρου ή μέλη της ελληνικής μειονότητας της Αλβανίας).**

Δικαιολογητικά: Αποδεικνύεται με Ειδικό Δελτίο Ταυτότητας Ομογενούς (ΕΔΤΟ).

Διαβάστε περισσότερα σε σχέση με την έκδοση του συγκεκριμένου ΕΔΤΟ εδώ:

[Ομογενείς - Υπ. Εσωτερικών και Διοικητικής Ανασυγκρότησης - Ελληνική Αστυνομία (astynomia.gr)](http://www.astynomia.gr/index.php?option=ozo_content&perform=view&id=93507&Itemid=114&lang=)

Επίσης, για κατόχους ΕΔΤΟ υπάρχει η υπηρεσία έκδοσης του ψηφιακού ΕΔΤΟ εδώ:

[Ειδικό Δελτίο Ταυτότητας Ομογενούς (ΕΔΤΟ) από Αλ ... - Gov.gr (www.gov.gr)](https://www.gov.gr/upourgeia/oloi-foreis/ellenike-astunomia/eidiko-deltio-tautotetas-omogenous-edto-apo-albania)

Σχετικά με τη δήλωση της ειδικής περίπτωσης, επισημαίνουμε ότι υποψήφιοι που τη δηλώνουν, συμμετέχουν σε ξεχωριστή διαδικασία επιλογής από τους υπόλοιπους υποψηφίους.

Επιτυχόντες για τους οποίους θα διαπιστωθεί κατά τον διοικητικό έλεγχο στις εγγραφές ότι έχουν δηλώσει ψευδώς πως ανήκουν στην ειδική περίπτωση, χάνουν το δικαίωμα εγγραφής.

**ΠΑΡΑΡΤΗΜΑ 2**

**Δικαιολογητικά για Προϋπηρεσία**

Βεβαίωση προϋπηρεσίας από τον αντίστοιχο ασφαλιστικό φορέα, στην οποία φαίνεται η

συνάφεια του εργασιακού αντικειμένου με το αντικείμενο της ειδικότητας όπου επιθυμείτε

να φοιτήσετε.

1. Βλ. Παράρτημα 1 [↑](#footnote-ref-1)
2. Βλ. Παράρτημα 2 [↑](#footnote-ref-2)